VSL Dopolnilni sklep III Cp 691/2020
Datum: 2020-07-08T02:00:00.000+02:00
ecli: ECLI:SI:VSLJ:2020:III.CP.691.2020.1.COR
sodisce: Višje sodišče v Ljubljani
oddelek: Civilni oddelek
institut: dopolnilni sklep - predlog za izdajo dopolnilnega sklepa
jedro: Sodišče izda dopolnilni sklep na predlog stranke takrat, ko ni odločilo o vseh zahtevkih, o katerih bi moralo biti odločeno ali če ni odločilo o delu zahtevka.
zveza: ZPP člen 325, 325/1, 326

## Jedro

Sodišče izda dopolnilni sklep na predlog stranke takrat, ko ni odločilo o vseh zahtevkih, o katerih bi moralo biti odločeno ali če ni odločilo o delu zahtevka.

## Izrek

Izrek sodbe Višjega sodišča v Ljubljani III Cp 691/2020 z dne 27. 5. 2020 se v III. točki dopolni tako, da je tožnica poleg stroškov pritožbenega postopka v znesku 275,10 EUR dolžna v roku 15 dni povrniti tožencu še znesek 349,20 EUR, v primeru zamude z zakonskimi zamudnimi obrestmi, ki začnejo teči prvi dan po izteku roka za prostovoljno izpolnitev obveznosti.

## Obrazložitev

1. Naslovno sodišče je s sodbo III Cp 691/2020 z dne 27. 5. 2020 delno ugodilo pritožbi toženca in spremenilo sodbo Okrožnega sodišča v Slovenj Gradcu P 109/2017 z dne 26. 9. 2019. Ker je toženec s pritožbo delno uspel, je pritožbeno sodišče odločilo, da mu je tožnica dolžna povrniti 275,10 EUR pritožbenih stroškov, v primeru zamude z zakonskimi zamudnimi obrestmi, ki začnejo teči prvi dan po izteku roka za prostovoljno izpolnitev obveznosti (III. točka izreka). Navedeni znesek predstavlja nagrado za sestavo pritožbe in materialne stroške.

2. Toženec je pravočasno predlagal izdajo dopolnilnega sklepa, ker pritožbeno sodišče ni odločilo o povrnitvi sodne takse za pritožbo.

3. Predlog je utemeljen.

4. Sodišče izda dopolnilni sklep na predlog stranke takrat, ko ni odločilo o vseh zahtevkih, o katerih bi moralo biti odločeno ali če ni odločilo o delu zahtevka (prvi odstavek 325. člena ZPP1). Skladno s četrtim odstavkom 326. člena ZPP lahko o predlogu za dopolnitev sodbe odloči predsednik senata brez naroka, če se predlog nanaša samo na stroške postopka, kot v obravnavanem primeru.

5. Sodišče je po pregledu spisa ugotovilo, da so navedbe toženca utemeljene. Poleg že odmerjenih pritožbenih stroškov v višini 275,10 EUR je pritožbeno sodišče tožencu zato priznalo še stroške sodne takse, in sicer glede na to, da je s pritožbo uspel v 40 %, v višini 349,20 EUR (sodna taksa je bila odmerjena oziroma plačana v višini 873,00 EUR). Glede na navedeno je pritožbeno sodišče z dopolnilnim sklepom na podlagi četrtega odstavka 326. člena ZPP sklenilo, kot je razvidno iz izreka sklepa.

1 Zakon o pravdnem postopku, Uradni list RS, št. 26/1999 s spremembami.